Potrivit CNN, protestul a fost convocat vineri după-amiază în fața Panteonului, monument național francez situat în cartierul ce găzduiește unele dintre cele mai prestigioase universități din Paris, inclusiv Sorbona.
Evoluția vine după ce mai mulți activiști pro-palestinieni au încercat să improvizeze o tabără în interiorul campusului Universității Sciences Po din Paris, după modelul care a aruncat în haos universitățile americane.
Drept urmare, conducerea universității a decis, vineri, să închidă campusul, potrivit unui purtător de cuvânt al instituției de învățământ.
În GALERIA FOTO următoare, imagini din timpul protestului de la Sciences Po, înainte de intervenția poliției:
››› Vezi galeria foto ‹‹‹Poliția franceză i-a evacuat pe activiștii pro-Gaza din Universitatea Sciences Po
Tot vineri, poliția franceză i-a evacuat pe protestatarii pro-palestinieni de la Sciences Po.
CNN notează că operațiunea s-a desfășurat în general fără incidente.
Activiștii au strigat "Rușine" și "Palestina liberă!" în timp ce ofițerii în echipament antirevoltă îi escortau.
Premierul Gabriel Attal a calificat situația de la Universitatea Sciences Po drept un "spectacol dureros și șocant".
O tentativă de ocupare la Universitatea Sorbona a fost dejucată de poliția franceză în această săptămână.
Spre deosebire de situația din SUA, în Europa și, în particular, în Franța protestele pro-Gaza nu s-au transformat în mișcări naționale ample.
Cu toate acestea, focare de protest au fost semnalate de presă în campusurile din întreaga țară.
Ca și în SUA, protestatarii cer, între altele, ruperea legăturilor cu universitățile din Israel.